**Ministru kabineta noteikumu projekta “Grozījumi Ministru kabineta 2018. gada 18. decembra noteikumos Nr. 796 “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks | | Zemkopības ministrija ir sagatavojusi Ministru kabineta noteikumu projektu “Grozījumi Ministru kabineta 2018. gada 18. decembra noteikumos Nr. 796 “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība”” (turpmāk – noteikumu projekts), lai papildinātu un precizētu šķirnes lauksaimniecības dzīvnieku audzētāju biedrību un krustojuma cūku audzētāju organizāciju (turpmāk – biedrība) izvērtēšanas prasības un to sagatavoto audzēšanas programmu grozījumu iesniegšanas kārtību, kā arī precizētu pārskata par audzēšanas programmas īstenošanas rezultātiem iesniegšanas kārtību un izdarītu citus tehniskus labojumus.  Noteikumu projekts stāsies spēkā nākamajā dienā pēc tā izsludināšanas oficiālajā izdevumā “Latvijas Vēstnesis”. | |
| **I. Tiesību akta projekta izstrādes nepieciešamība** | | |
| 1. | Pamatojums | Dzīvnieku audzēšanas un ciltsdarba likuma 5. panta otrās daļas 1. punkts.  Zemkopības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2018. gada 18. decembra noteikumos Nr.796 “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība” (turpmāk – noteikumi Nr. 796) noteikta biedrību atzīšanas un atzīšanas atsaukšanas kārtība, kā arī audzēšanas programmu apstiprināšanas, apstiprinājuma apturēšanas un atsaukšanas kārtība.  Noteikumu Nr. 796 2. punktā noteikts, ka biedrību atzīst un audzēšanas programmu apstiprina Lauksaimniecības datu centra (turpmāk – datu centrs) izveidota biedrību vērtēšanas komisija (turpmāk – komisija) piecu cilvēku sastāvā. Līdzšinējā prakse liecina, ka komisijas sastāvā nepieciešams ieviest izmaiņas, lai uzlabotu tās darbu. Tā kā Pārtikas un veterinārais dienests (turpmāk – PVD) saskaņā ar Dzīvnieku audzēšanas un ciltsdarba likuma 6. pantu ir valsts kompetentā iestāde, kas uzrauga un kontrolē ar dzīvnieku audzēšanu un ciltsdarbu saistīto normatīvo aktu ievērošanu un var sniegt profesionālu un objektīvu viedokli par biedrību darbību un to audzēšanas programmu īstenošanu, tad komisijas sastāvā nolemts iekļaut pārstāvi no PVD. Tāpēc noteikumu projekta 1. punkts paredz grozīt noteikumu Nr. 796 2. punktu un noteikt, ka turpmāk komisijā divu Zemkopības ministrijas pārstāvju vietā būs pa vienam pārstāvim no Zemkopības ministrijas un PVD.  Noteikumu Nr. 796 4. punkts noteic, ka komisija ir tiesīga pārbaudē izvērtēt biedrības atbilstību šajos noteikumos minētajiem kritērijiem un prasībām, pirms pieņemts lēmums par tās atzīšanu. Noteikumu Nr. 796 18., 28. un 29. punktā noteikts, kādus lēmumus komisija ir tiesīga pieņemt attiecībā uz atzītas biedrības darbību vai apstiprinātas audzēšanas programmas īstenošanu, bet 4. punktā ir pieļauta neprecizitāte, jo nav iekļauta skaidra un nepārprotama tiesību norma, ka komisija ir tiesīga izvērtēt atzītasbiedrības darbību vai apstiprinātas audzēšanas programmas īstenošanu atbilstoši noteikumos Nr. 796 noteiktajiem kritērijiem un prasībām. Arī līdzšinējā prakse liecina, ka iepriekšminētās tiesību normas trūkums rada domstarpības starp biedrībām un komisiju. Lai turpmāk uzlabotu un sakārtotu normatīvo regulējumu, noteikumu projekta 2. punkts paredz papildināt un precizēt noteikumu Nr. 796 4. punktu.  Pašlaik noteikumu Nr. 796 II nodaļā nav ietvertas prasības par paškontroles procedūrās iekļaujamo informāciju, jo minētās nodaļas 15. punkts paredz biedrību atzīšanas kārtību saskaņā ar Eiropas Parlamenta un Padomes 2016. gada 8. jūnija Regulas (ES) 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula") (turpmāk – regula 2016/1012) prasībām, bet minētajā regulā nav konkrēti norādīts, kāda informācija būtu jāiekļauj paškontroles procedūrās. Regulas 2016/1012 43. panta 1. punkta “c” apakšpunktā tikai pieminēts operatoru veicamo paškontroļu drošums un rezultāti, ko kompetentās iestādes ņem vērā savās oficiālajās kontrolēs. Arī noteikumu Nr. 796 III  nodaļas 19.4. apakšpunktā ir paredzēts, ka biedrība izstrādā paškontroles procedūras, bet nav noteikts, kāda informācija tajās būtu jāiekļauj. Tādējādi biedrības paškontroles procedūrās iekļaujamo informāciju interpretēja pēc saviem ieskatiem, un tas bieži vien liecināja par to, ka biedrības neizprot paškontroles procedūru būtību un to saistību ar audzēšanas programmā noteikto mērķu un uzdevumu sasniegšanu. Arī PVD ir norādījis, ka spēkā esošajos noteikumos Nr. 796 trūkst normas, kas noteiktu biedrībām paškontroles procedūrās iekļaujamo konkrēto informāciju. PVD biedrību kontrolēs vairākkārt ir konstatējis, ka biedrību izstrādātās paškontroles procedūras ir virspusējas un nepilnīgas vai arī ka biedrības neorientējās pašu sagatavotajos dokumentos, un tas apgrūtina kontroles. Lai uzlabotu šādu situāciju, ar noteikumu projektu ir jāprecizē un jāpapildina prasības, kas jāiekļauj paškontroles procedūrās. Paškontroles procedūrā būtiski ir iekļaut informāciju vismaz par audzēšanas programmas uzdevumu un mērķu uzraudzību, snieguma pārbaudes datu ticamību un ciltsgrāmatā ietverto dzīvnieku izcelsmes datu ticamības pārbaudi, tā radot vienotu izpratni biedrībām par paškontroles procedūru mehānismu un to pielietojumu audzēšanas programmas mērķu sasniegšanā un kontrolējošām iestādēm uzlabojot kontroles iespējas. Informāciju par ciltsgrāmatā iekļauto dzīvnieku izcelsmes datu ticamības pārbaudi paškontroles procedūrās norāda biedrības, kas strādā ar tādu sugu dzīvniekiem, kuriem normatīvais regulējums paredz ciltsgrāmatas kārtošanas kārtību.  Lai precizētu un uzlabotu normatīvo regulējumu, noteikumu projekta 3. punkts paredz papildināt noteikumus Nr. 796 ar 11.1punktu.  Arī spēkā esošie noteikumi Nr. 796 paredz, ka biedrība ik gadu izvērtē audzēšanas programmu un iesniedz datu centrā pārskatu par tās īstenošanas rezultātiem. Audzēšanas programma tiek īstenota atbilstoši biedrības noteiktiem uzdevumiem un mērķim, un tās izvērtējums ir nepieciešams, lai pārliecinātos par audzēšanas programmas izpildes tendenci. Biedrības ir izstrādājušas paškontroles procedūras, kurās ir noteikti riska faktori, kas var ietekmēt ciltsdarba pasākumu atbilstību normatīvajos aktos noteiktajām un biedrības deklarētajām prasībām. Biedrības saskaņā ar paškontroles procedūrām izvērtē audzēšanas programmas īstenošanas rezultātus un paškontroles drošumu un lemj, kas jāmaina vai jāuzlabo darbībā, kādi grozījumi vai papildinājumi nepieciešami audzēšanas programmā vai paškontroles procedūrās. Tā kā spēkā esošajos noteikumos Nr. 796 nav noteikts, kāda informācija jāiekļauj paškontroles procedūrās, tad audzēšanas programmu izvērtējums bieži vien ir virspusējs, jo ir biedrības, kas īsti neizprot audzēšanas programmas būtību un sasniedzamos rezultātus. Arī PVD biedrību oficiālajās kontrolēs ņem vērā to izstrādāto paškontroles procedūru drošumu un paškontroles rezultātu izvērtējuma atbilstību normatīvo aktu prasībām. Līdzšinējā prakse liecina, ka ir situācijas, kad saimniecības nav informētas par dalību audzēšanas programmas īstenošanā, kā arī bieži vien tām netiek sniegta informācija par audzēšanas programmas sasniegtajiem rezultātiem. Lai uzlabotu audzēšanas programmu īstenošanas kvalitāti, kā arī sadarbību un informācijas apriti starp biedrībām un audzēšanas programmas īstenošanā iesaistītām saimniecībām, noteikumu projekta 4. punkts paredz papildināt noteikumus Nr. 796 ar 12.1 punktu, nosakot, ka biedrības ik gadu pēc audzēšanas programmas izvērtēšanas par iepriekšējā kalendārajā gadā sasniegtajiem rezultātiem informēs saimniecības (piemēram, informāciju ievietos biedrības tīmekļvietnē vai informēs savus biedrus semināros, konferencēs un citos attiecīgās jomas publiskos pasākumos). Tā kā biedrībām audzēšanas programmu izvērtēšanai, datu apkopošanai, analīzei un informācijas sagatavošanai ir nepieciešams ilgāks laiks, tad saimniecības būs jāinformē katru gadu līdz 1.jūnijam. Pašlaik noteikumu Nr. 796 13. punktā noteikts, ka biedrība katru gadu līdz 1. februārim datu centrā iesniedz pārskatu par iepriekšējo gadu un saimniecību sarakstu, bet 14. punktā minēta šajā sarakstā norādāmā informācija. Tā kā noteikumu projekta 4. punkts paredz, ka biedrības katru gadu pēc audzēšanas programmas izvērtēšanas par sasniegtajiem rezultātiem informē audzēšanas programmas īstenošanā iesaistītās saimniecības, noteikumu projekta 5. punktā tiek grozīts noteikumu Nr. 796 13. un 14. punkts, paredzot, ka turpmāk biedrības pārskatu par audzēšanas programmas īstenošanā sasniegtajiem rezultātiem iesniegs datu centrā reizi trijos gados līdz attiecīgā gada 1. martam. Tādējādi pārskatos iekļautā informācija būs par audzēšanas programmas īstenošanu ilgākā laikposmā un parādīs izvirzīto mērķu un uzdevumu attīstības tendenci trīs gadu periodā. Pārskata iesniegšanas datums tiek mainīts no 1. februāra uz 1. martu, jo līdzšinējā prakse liecina, ka biedrībām ir nepieciešams ilgāks laiks datu apkopošanai. Savukārt aktuālā informācija par saimniecībām, kuras ir iesaistītas audzēšanas programmas īstenošanā, datu centram ir nepieciešama katru gadu, jo šie dati pēc apkopošanas tiek iesniegti Lauku atbalsta dienestā, lai tas izmaksātu valsts atbalsta maksājumu. Biedrība šo saimniecību sarakstu datu centrā iesniegs katru gadu līdz 1. martam. Ja iesniegtais saraksts mainīsies, biedrība par to informēs 30 dienu laikā. Tāpat kā līdz šim biedrības informāciju varēs iesniegt papīra formā vai elektroniska dokumenta veidā, ja tas sagatavota atbilstoši normatīvajiem aktiem par elektronisko dokumentu noformēšanu. Datu centra tīmekļvietnē būs pieejams saimniecību saraksta veidlapas ilustratīvs paraugs.  Spēkā esošie noteikumi Nr. 796 neparedz regulējumu, ja biedrība noteiktā termiņā datu centrā neiesniedz pārskatu par iepriekšējā gada audzēšanas programmas īstenošanas rezultātiem, tāpēc veidojas situācijas, kad komisija vairākkārt atgādina biedrībām par pārskata iesniegšanu, un tas ir papildu slogs komisijai. Lai turpmāk uzlabotu un sakārtotu regulējumu, noteikumu projekta 6. punkts papildina noteikumus Nr. 796 ar 14.1 punktu, kurā paredzēts, ka biedrība varēs iesniegt komisijai pamatotu lūgumu pārskata iesniegšanas termiņa pagarināšanai. Savukārt, lai noteiktu skaidru un nepārprotamu komisijas rīcību gadījumos, kad biedrība noteiktajā termiņā pārskatu tomēr neiesniedz, ar noteikumu projekta 6. punktu noteikumi Nr. 796 papildināti ar 14.2 punktu.  Noteikumu projekta 7., 12. un 15. punktā paredzētie grozījumi sagatavoti, ievērojot valsts iestāžu juridisko dienestu vadītāju 2019. gada 14. novembra sanāksmē nolemto (protokola Nr. 3 2.§), un attiecīgi no noteikumiem Nr. 796 tiek svītrots 1. un 2. pielikums, kā arī 16. un 21. punktā tiek noteikts iesnieguma veidlapā iekļaujamais saturs, bet iesnieguma veidlapas ilustratīvs paraugs ir pieejams datu centra tīmekļvietnē. Tāpat biedrība iesniegumu var iesniegt papīra formā, ierodoties klātienē Republikas laukumā 2, Rīgā, Zemkopības ministrijas Klientu apkalpošanas centrā vai iepriekš piesakoties pie datu centra speciālistiem pa tālruni, vai nosūtot to pa pastu uz pasta adresi Lauksaimniecības datu centrs, Republikas laukums 2, Rīga, LV-1010 vai elektroniska dokumenta veidā, ja tas sagatavots atbilstoši normatīvajiem aktiem par elektronisko dokumentu noformēšanu, uz datu centra e-pasta adresi [ldc@ldc.gov.lv](mailto:ldc@ldc.gov.lv) vai izmantojot oficiālās e-adreses iespējas.  Biedrība var izmantot valsts pārvaldes pakalpojumu “Šķirnes lauksaimniecības dzīvnieku audzētāju organizācijas atzīšanai un audzēšanas programmas apstiprināšanai”, kas dod iespēju iesniegt iesniegumu valsts pārvaldes pakalpojumu portālā latvija.lv, izmantojot e-pakalpojumu “Iesniegums iestādei”, kā arī e-pakalpojumus, kas pieejami iestādes tīmekļvietnē, – “Šķirnes lauksaimniecības dzīvnieku audzētāju organizācijas atzīšanai un audzēšanas programmas apstiprināšanai” (saite: https://latvija.lv/lv/PPK/dzives-situacija/apakssituacija/p11824/ProcesaApraksts)  Regulas Nr. 2016/1012 9.  pants paredz, ka biedrība ir tiesīga apstiprinātā audzēšanas programmā izdarīt grozījumus un iesniegt tos izvērtēšanai komisijā. Spēkā esošo noteikumu Nr. 796 II nodaļas 16. un 17. punktā ir pieļauta neprecizitāte un nav ietverti nosacījumi par audzēšanas programmas grozījumu iesniegšanu, izvērtēšanu un komisijas lēmuma pieņemšanas kārtību, un tas rada domstarpības starp komisiju un biedrībām, jo tā tiek interpretēta pēc saviem ieskatiem. Lai nodrošinātu vienotu pieeju, noteikumu projekta 7. punkts papildina noteikumu Nr. 796 16. punktu un noteikumu projekta 8. punkts – noteikumu Nr. 796 17. punktu.  Noteikumu Nr. 796 17. punktā noteikts, ka komisija izvērtē biedrības vai audzēšanas programmas, vai tās grozījumu atbilstību un pieņem attiecīgu lēmumu. Līdzšinējā prakse liecina, ka situācijās, kad komisija, izvērtējot biedrību vai audzēšanas programmu, vai tās grozījumu atbilstību, konstatē trūkumus, tai ir jānosaka termiņš neatbilstību novēršanai. Spēkā esošo noteikumu Nr. 796 II nodaļā nav noteikts skaidrs un nepārprotams regulējums par konkrēta termiņa noteikšanu konstatēto neatbilstību novēršanai, un tas rada domstarpības attiecīgā jautājuma risināšanā. Tāpēc normatīvajā aktā ir jānosaka konkrēts regulējums, ka komisija ir tiesīga noteikt termiņu konstatēto trūkumu novēršanai, ja biedrības vai audzēšanas programmas, vai audzēšanas programmas grozījumu atbilstības izvērtēšanas procesā ir konstatēti kādi trūkumi. Savukārt, ja biedrība trūkumus komisijas noteiktajā termiņā nenovērš, noteikumu projektā jāparedz, ka komisija var pieņemt lēmumu par atteikumu atzīt biedrību vai apstiprināt audzēšanas programmu vai audzēšanas programmas grozījumus. Ja komisija neapstiprina audzēšanas programmas grozījumus, biedrība var turpināt strādāt pēc esošās apstiprinātās audzēšanas programmas. Lai uzlabotu normatīvo regulējumu, noteikumu projekta 9. punkts paredz papildināt noteikumus Nr. 796 ar 17.1 un 17.2 punktu.  Noteikumu Nr. 796 20.1. apakšpunktā ir konstatēta neprecizitāte attiecībā uz audzēšanas programmā iekļaujamo mērķi – jaunas šķirnes vai līnijas radīšana, tāpēc ar noteikumu projekta 10. punktu attiecīgā tiesību norma tiek precizēta.  Tā kā līdz šim noteikumu Nr. 796 20.7. apakšpunktā noteiktā prasība radīja neskaidrības, tā tiek precizēta noteikumu projekta 11. punktā un paredz, ka biedrība audzēšanas programmā iekļauj pašas izstrādātu attiecīgās lauksaimniecības dzīvnieku sugas snieguma pārbaudes kārtību tikai tad, ja tā nav noteikta normatīvajos aktos par lauksaimniecības dzīvnieku pārraudzības un snieguma pārbaudes kārtību.  Līdzšinējā prakse liecina, noteikumu Nr. 796 II un III nodaļa rada neskaidrības, jo redakcionāli ir noteikta atšķirīga lēmuma pieņemšanas kārtība par biedrības atzīšanu un audzēšanas programmas vai audzēšanas programmas grozījumu apstiprināšanu. Lai savstarpēji saskaņotu noteikumu Nr. 796 tiesību normas un nodrošinātu vienādu pieeju attiecībā uz komisijas lēmuma pieņemšanas kārtību, noteikumu projekta 12., 13. un 14. punkts atbilstoši papildina un tehniski precizē noteikumu Nr. 796 22. un 24. punktu un svītro 25., 26. un 27. punktu.  Ieviešot noteikumu projektu, tiks precizēta iesnieguma iesniegšanas kārtību, sakārtots un uzlabots normatīvais regulējums attiecībā uz atzītu biedrību darbības izvērtēšanu, audzēšanas programmu grozījumu iesniegšanas kārtību, komisijas lēmumu pieņemšanu un informācijas apriti starp komisiju, PVD un biedrībām, kā arī uzlabota sadarbība un informācijas aprite starp biedrībām un šķirnes dzīvnieku audzētajiem par audzēšanas programmas īstenošanas rezultātiem. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija, Lauksaimniecības datu centrs un Pārtikas un veterinārais dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 15 šķirnes lauksaimniecības dzīvnieku audzētāju biedrību un organizāciju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums šķirnes lauksaimniecības dzīvnieku audzētāju biedrībām nemainās, jo tiek saglabāta līdzšinējā kārtība, kādā biedrības tiek atzītas un audzēšanas programmas apstiprinātas. Noteikumu projekts biedrībām neuzliek par pienākumu atkārtoti iesniegt dokumentus atzīšanai un audzēšanas programmu apstiprināšanai. Ar noteikumu projektu izdarīti tehniski precizējumi attiecībā uz iesnieguma iesniegšanas kārtību, kā arī sakārtots un uzlabots normatīvais regulējums attiecībā uz komisijas darbu. Noteikumu projekts paredz, ka turpmāk pārskatu par audzēšanas programmas īstenošanā sasniegtajiem rezultātiem biedrības datu centrā iesniegs reizi trijos gados. |
| 3. | Administratīvo izmaksu monetārs novērtējums | Tā kā biedrībām informācijas sagatavošana un iesniegšana datu centrā turpmāk paredzēta reizi trijos gados, tad administratīvo izmaksu monetārais novērtējums sabiedrības mērķgrupai gada laikā nepārsniedz 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” (turpmāk – MK noteikumi Nr. 970) 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. No 2021. gada 24. marta līdz 7. aprīlim noteikumu projekts bija ievietots Zemkopības ministrijas tīmekļvietnes www.zm.gov.lv sadaļā “Sabiedrības līdzdalība” <https://www.zm.gov.lv/zemkopibas-ministrija/apspriesanas/-grozijumi-ministru-kabineta-2018-gada-18-decembra-noteikumos-nr-796-s?id=1013>  un Ministru kabineta tīmekļvietnes sadaļā “Valsts kanceleja” –“Sabiedrības līdzdalība”  <https://www.mk.gov.lv/content/ministru-kabineta-diskusiju-dokumenti>. |
| 2. | Sabiedrības līdzdalība projekta izstrādē | Šķirnes lauksaimniecības dzīvnieku audzētāju biedrības un organizācijas viedokli par noteikumu projektu varēja sniegt no 2021. gada 25. marta līdz 8. aprīlim un pēc tā izsludināšanas Valsts sekretāru sanāksmē. Projekts tika nosūtīts viedokļa sniegšanai Lauksaimnieku organizāciju sadarbības padomei, Zemnieku saeimai, Latvijas gaļas liellopu audzētāju asociācijai, Latvijas Holšteinas šķirnes lopu audzētāju asociācijai, Šķirnes saglabāšanas apvienībai "Zilā govs", Latvijas šķirnes dzīvnieku audzētāju savienībai, Organizācijai “Cūku Ciltsdarba Centrs”, cūku audzētāju organizācijai “Agrosels”, Latvijas Zirgaudzētāju biedrībai, biedrībai "Latvijas Šķirnes zirgu audzētāju asociācija", Latvijas aitu audzētāju asociācijai, Latvijas kazkopības biedrībai, Latvijas šķirnes trušu audzētāju asociācijai, LSAB "Trusis un citi", Bioloģisko lauksaimnieku un savvaļas dzīvnieku audzētāju asociācijai, kā arī biedrībai “Latvijas Zvēraudzētāju asociācija”.  No biedrības “Latvijas šķirnes dzīvnieku audzētāju savienība” tika saņemts priekšlikums neiekļaut noteikumu projekta 1. punktā noteiktajā komisijas sastāvā Pārtikas un veterinārā dienesta pārstāvi, jo tas rada interešu konfliktu. Priekšlikums netika ņemts vērā, jo Pārtikas un veterinārais dienests ir valsts kompetentā iestāde, kas veic biedrību oficiālās kontroles un sniedz profesionālu un objektīvu informāciju par biedrību darbību ciltsdarba jomā, tāpēc nerada interešu konfliktu. |
| 3. | Sabiedrības līdzdalības rezultāti | Par tīmekļvietnē [www.zm.gov.lv](http://www.zm.gov.lv) un Ministru kabineta tīmekļvietnes sadaļā “Valsts kanceleja” – “Sabiedrības līdzdalība” ievietoto noteikumu projektu priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija, Lauksaimniecības datu centrs, Pārtikas un veterinārais dienests un Latvijas Lauksaimniecības universitāte |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs K. Gerhards

Justa 67027379

[sandra.justa@zm.gov.lv](mailto:sandra.justa@zm.gov.lv)